
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/15/09.02.2021
PLx nr.35/2021
AVIZ
asupra proiectului de Lege privind aprobarea Ordonanţei de urgenţã a Guvernului nr.196/2020 pentru modificarea şi completarea Legii nr.95/2006 privind reforma în domeniul sănătăţii

În conformitate cu prevederile art.94 și 115 alin.(3) din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, în procedură de urgență, proiectul de Lege privind aprobarea Ordonanţei de urgenţã a Guvernului nr.196/2020 pentru modificarea şi completarea Legii nr.95/2006 privind reforma în domeniul sănătăţii (PLx nr.35/2021).

Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.1147/12.11.2020.

Senatul a adoptat proiectul de lege în data de 28.12.2020, ca urmare a depășirii termenului de adoptare, potrivit art.115 alin.(5) din Constituția României republicată.

 Proiectul de lege are ca obiect de reglementare completarea Legii nr.95/2006, în scopul instituirii cadrului general care să permită tuturor unităţilor sanitare publice şi private să acorde asistenţa medicală prin telemedicină. În acest sens se stabileşte un complex de măsuri alternative de protecţie a pacientului şi sunt lărgite posibilităţile de asigurare a serviciilor medicale prin utilizarea tehnologiei informaţionale şi a mijloacelor de comunicare electronică, la distanţă, în scopul prevenirii îmbolnăvirii populaţiei, îmbunătăţirii sau menţinerii stării de sănătate a pacienţilor.

Prin conținutul său normativ, inițiativa legislativă face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au dezbătut proiectul de lege și au hotărât, cu unanimitate de voturi (15 voturi pentru) avizarea favorabilă a acestuia.                                                     
PREŞEDINTE,  

Ioan Sabin Sărmaș

